Wara żewġ spluzzjonijiet suwiċida fi żmien 24 siegħa fil-belt Russa ta’ Volgograd, li fihom inqatlu 31 persuna, USA Today tirraporta li meta għad fadal inqas minn sitt ġimgħat għal-Logħob Olimpiku tax-Xitwa f’Sochi, atleti madwar id-dinja huma mħassba u qed jagħmlu monitoraġġ tas-sitwazzjoni minħabba t-theddida għas-sigurtà tagħhom. Madankollu, il-Kumitat Olimpiku Internazzjonali u l-Kumitat Olimpiku Amerikan ma wrewx tħassib wara li terrorista suwiċida fuq trolleybus sploda lilu nnifsu u qatel mill-inqas 14-il persuna u darab 30 oħra. Il-Ħadd, suwiċida oħra qatlet 17 fi stazzjon tal-ferrovija. Ir-Russi wegħdu li mhux se jċedu għat-terroriżmu u ħadd m’għandu jiddubita mis-sigurtà. Sadanittant, Voice of Russia jirraporta li l-President Putin ta struzzjonijiet lill-kumitat nazzjonali kontra tterroriżmu biex iżid il-miżuri ta’ sigurtà madwar il-pajjiż kollu speċjalment ir-reġjun ta’ Volgograd.